Ռուսլան Ուսաչև

Ռուսլան Ուսաչև (, իսկական անուն՝ Ռուսլան Էդուարդովիչ Վիխլյանցև, ), ռուս տեսաբլոգեր, հաղորդավար, ճանապարհորդ, նկարիչ և փառատոների կազմակերպիչ, «Գնալու ժամանակն է» թրավլ շոուի հաղորդավար ու սցենարիստ, ինչպես նաև «Վիդֆեստ» Տեսաբլոգերների համառուսաստանյան ազգային փառատոնի հիմնադիր ու կազմակերպիչ։ Ներառված է ՅուԹյուբի «ՔլիքՔլաք» նախագծում։ ««Շնորհակալություն», Եվա» մեդիապորտալի նախկին մասնակից։

Կենսագրություն 
Ռուսլան Վիխլյանցևը ծնվել է 1989 թվականի մայիսի 20-ին Լենինգրադում (այժմ՝ Սանկտ Պետերբուրգ)։ 1992 թվականին ծնողների հետ տեղափոխվել է Նորիլսկ (Կրասնոյարսկի երկրամաս)։ Ավարտելով № 7 վարժարանը՝ վերադարձել է Սանկտ Պետերբուրգ և ընդունվել Սանկտ Պետերբուրգի մշակույթի պետական համալսարանի մեդիադիզայնի ֆակուլտետ։ 3 ամիս աշխատելով մասնագիտությամբ՝ հասկացել է, որ այդ աշխատանքը իրեն չի հետաքրքրում։

2010-ականների ընթացքում ապրել է Սանկտ Պետերբուրգում, որտեղ զբաղվել է տեսաբլոգինգով։ 2021 թվականի հունիսին իր յություբյան ալիքում հրապարակել է «Ժամանակն է գնալ Ռուսաստանից» վերնագրով տեսանյութ, որտեղ հայտնել Է Ռուսաստանից տեղափոխվելու ապագա ծրագրերի մասին։ «Անձրև» հեռուստաալիքի եթերում հայտարարել է, որ առաջին հերթին կմեկնի այնպիսի երկրներ, ինչպիսիք են Խորվաթիան, Սերբիան և Չեռնոգորիան։ Արդյունքում, առաջին երկիրը բնակության համար դարձել է Չեռնոգորիան։ Բնակության երկրորդ երկիրը դարձել է Ղազախստանը։

Ստեղծագործություն 
2010 թվականից սկսել է գործունեությունը ՅուԹյուբում, Թվիթթերում ու Ինստագրամում։

2010 թվականի մարտից ստեղծել է իր յություբյան ալիքը՝ «Ռուսլան Ուսաչև» անունով։

«Վնասակար ֆիլմ» 
2010-2016 թվականներին յություբյան ալիքում սկսել է «Վնասակար ֆիլմ» անունով բաժին։ Այն իրենից ներկայացնում էր կասկածելի կամ միջին որակի ռուսական ֆիլմերի երգիծական վերլուծություն։

«UsachevToday» 
2011 թվականին թողարկվել է «UsachevToday» խորագրով առաջին հոլովակը, որը Ռուսլանը նկարել է մինչև 2021 թվականը։ Այս բաժնում, նա հումորով պատմում է վերջին շրջանում Ռուսաստանում և աշխարհում տեղի ունեցած իրադարձությունների և նորությունների մասին։

«Շնորհակալություն», Եվա» 
«Շնորհակալություն», Եվա» յություբյան ալիքում վարում էր «#twitota» անունով բաժին՝ բաղկացած 31 թողարկումից։ Այս խորագրում հումորային եղանակով մեկնաբանել է Թվիթթերի տարբեր օգտատերերի հաշիվները։

«Գնալու ժամանակն է» 
2012 թվականին յություբյան ալիքում թողարկվել է «Գնալու ժամանակն է» թրավլ շոուն։ Այս շոուում  բլոգերներ Ռուսլան Ուսաչևն ու Միխայիլ Կշիշտովսկին, ինչպես նաև օպերատոր Կիր Աղաշկովը ճանապարհորդում էին ամբողջ աշխարհով և ցուցադրում տարբեր քաղաքներ՝ ժամանցային սկեթչ-շոու ձևաչափով։ Հաղորդավարները պատմում էին տեսարժան վայրերի, հանրային սննդի, տրանսպորտի ու քաղաքային կյանքի այլ տարրերի մասին։ 2021 թվականին, երկարաձգված նախագծի սառեցումից հետո, սկսվել է շոուի հինգերորդ եթերաշրջանը։ Միխայիլ Կշիշտովսկին նոր եթերաշրջանի նկարահանումներին չի մասնակցել։

«Հավատացյալների զգացմունքների վիրավորում» 
2014 թվականին Ռուսլանը թողարկել է իր հեղինակային «Հավատացյալների զգացմունքների վիրավորում» ֆիլմի 4-րդ թողարկումը, որում նա պատմել է ժամանակակից Ռուսաստանում կղերականացման խնդիրների մասին։ Ռուսլանը ակնկալում էր, որ նման բազմասերիանոց ֆիլմի համար նա կտուգանվի հավատացյալների զգացմունքները վիրավորելու մասին օրենքով և հետևաբար սկսել է գումար հավաքելու արշավը։ Տուգանք չի եղել, ուստի նվիրատվությունները ներդրել է իր յություբյան ալիքի զարգացման մեջ։

Կարիերա և հասարակական գործունեություն 
2014 թվականին Ռուսլանը Դանիլա Պոպերեչնիի հետ եղել է «Առանց գորգի» սթենդ ափ տուրի համահաղորդավարը։

2015-2018 թվականը Ռուսլան Ուսաչևը անցկացրել է «Վիդֆեստ» փառատոնը։

2016 թվականից մասնակցել է «ՔլիքՔլաք» նախագծին և պարբերաբար հայտնվել է այս նախագծի ալիքի տեսանյութերում։ Եղել է «ՔլիքՔլաք Շոուի» վարողը։

2017 թվականին իր ընկերոջ և «Գնալու ժամանակն է» թրավլ շոուի համահաղորդավար Միխայիլ Կշիշտովսկիի հետ ներկա է եղել «Երեկոյան Ուրգանտ» շոուին։

2019 թվականի սեպտեմբերին մասնակցել է ռեփեր Օքսիմիրոնի կազմակերպած «Сядь за текст» գրական ընթերցումներին։ Ռուսլանը տողեր է կարդացել Լև Տոլստոյի «Մեր ժամանակների ստրկություն» գրքից։ Նույն թվականին մեկ միլիոն ռուբլի է նվիրաբերել «Ապաստան» բարեգործական կազմակերպության օգտին։

Ռուսլանը նաև մասնակցել է Little Big խմբի «Hypnodancer», «Skibidi: Romantic Edition» և «Life In Da Trash» տեսահոլովակների նկարահանումներին։

Հետաքրքրություններ 
2011 թվականին Ռուսլանին հրավիրել են Ռուսաստանի Դաշնության նախագահ Դմիտրի Մեդվեդևի հետ կոնֆերանսի։ Այդ կոնֆերանսին Ռուսլանը խնդրել է Մեդվեդևին բաժանորդագրվել իր Թվիթթերի էջին, ինչին նա համաձայնել է, և ի վերջո կատարել խոստումը։

2019 թվականի օգոստոսին ՅուԹյուբի իր ալիքում տեսանյութ է հրապարակել այն մասին, թե ինչպես է նա 100000 ռուբլու դիմաց պատվիրել «Գնալու ժամանակն է» թրավլ շոուի պատկերանիշը Արտեմ Լեբեդևի ստուդիայում ։ Ստուդիայի աշխատանքի արդյունքը բազմաթիվ քննադատությունների է արժանացել Ռուսլանի և նրա հանդիսատեսի կողմից, ինչին արձագանքել է ստուդիայի հիմնադիր Արտեմ Լեբեդևը։ Նույն տարվա հոկտեմբերին, պատկերանիշի առաջին դիզայնի վատ փորձից հետո, պատվիրել է դրա երկրորդ տարբերակը՝ էքսպրես դիզայնի ծրագրի ներքո՝ 100000 ռուբլիով և դրա մասին տեսանյութ է հրապարակել իր յություբյան ալիքում։ Այս անգամ Ռուսլանը դրական է արձագանքել նոր պատկերանիշի մասին։

Քննադատություն 
Ռուսլանի «Հավատացյալների զգացմունքների վիրավորում» բազմասերիանոց ֆիլմը քննադատվել է նրա լսարանի մի մասի կողմից այն բանի համար, որ ֆիլմի անվանումը չի համապատասխանում բովանդակությանը։ Եթե ֆիլմը պետք է պատմեր կրոնի մասին, ապա դրանում քննարկվում էր Ռուս Ուղղափառ եկեղեցին։ Մյուսներն էլ նշել են, որ ֆիլմում կան չապացուցված փաստեր, խնդիրներ աղբյուրների հղումների և փաստերի ստուգման հետ կապված։

Մրցանակներ և պարգևներ 
 GQ ամսագրում առաջադրվել է «Men of the Year 2021» մրցանակին՝ «էկրանի դեմք» կատեգորիայում։
 Առաջադրվել է «National Geographic (հեռուստաալիք)|National Geographic Traveler Awards 2019»-ին։
 «Ռուսլան Ուսաչև» յություբյան ալիքում 100000 և 1000000 բաժանորդի համար ստեցել է ՅուԹյուբի արծաթե և ոսկե կոճակները։
 Ըստ «Собака.ru» ամսագրի՝ 2012 թվականին Ռուսլան Ուսաչովը ընդգրկվել է Սանկտ Պետերբուրգի 50 ամենահայտնի մարդկանց ցանկում, ինչպես նաև հաղթող է ճանաչվել «Տարվա Սթարթափ» անվանակարգում։
 Ռուսական «Լայք-2015» մրցանակի դափնեկիր։

Ծանոթագրություններ 

Բլոգերներ
Ռուս սցենարիստներ
Ռուս ճանապարհորդներ
Ռուս նկարիչներ
Ռուս հաղորդավարներ